## El centre de dia de la Font de la Figuera obri les portes amb les primeres persones usuàries

*** Aquest recurs de l’IVASS disposa de 40 places per a persones majors dependents i una plantilla de 25 professionals
* La Generalitat, la Diputació de València i l’Ajuntament han invertit més d’1,3 milions d’euros per a construir-lo**

El nou centre de dia de la Font de la Figuera, gestionat per la Vicepresidència i Conselleria d’Igualtat i Polítiques Inclusives a través de l’Institut Valencià de Serveis Socials (IVASS), obri les portes hui amb la incorporació de les primeres persones usuàries.

La construcció d’aquest recurs públic, que disposa de 40 places per a persones majors dependents i una plantilla de 25 professionals, s’emmarca en el pla Convivint i ha suposat una inversió de més d’1,3 milions d’euros per part de la Generalitat, la Diputació de València i l’Ajuntament.

El director general de l’IVASS, Ramón Orozco, ha subratllat que “aquest centre d’atenció diürna respon a les necessitats de les persones majors dependents i les seues famílies, al municipi i a la comarca de la Costera”, i ha remarcat que “estretir llaços entre administracions contribueix a l’execució de projectes importants com aquest, que garanteixen la prestació de serveis essencials per a la ciutadania”.

Així mateix, ha destacat “la creació de nous llocs de treball per a posar-los en funcionament, amb un equip multidisciplinari de 19 professionals de l’IVASS compost per directora-psicòloga, servei de psicòleg/òloga, fisioteràpia, infermeria, metge, nou cuidadors/ores, TASOC, treballador/a social, terapeuta ocupacional, supervisió i administratiu/iva”. A més, aquest centre de dia de persones majors dependents compta amb personal extern de manteniment, neteja, cuina i servei de transport.

El director general de l’IVASS ha recordat que un dels objectius del pla Convivint 2021-2025 és donar resposta a les peticions en matèria d’infraestructures de serveis socials i fer que aquests recursos públics estiguen a l’abast de tota la ciutadania.

Recurs accessible

El nou centre de dia de la Font de la Figuera està situat al nucli urbà de la localitat i té fàcil accés per a les persones usuàries i les seues famílies.

Disposa d’unes instal·lacions i uns espais adaptats a les necessitats de les persones majors dependents i amb mobilitat reduïda; una planta baixa per a tots els serveis relacionats amb les persones usuàries, i una primera planta per a la gerència i l’administració, la recepció, les àrees d’atenció especialitzada, de salut i teràpia i de serveis generals, com ara el menjador.

En total, té uns 950 metres construïts, 1.000 més de plaça-jardí i tres accessos independents a les instal·lacions.

Fecha: 18/07/2023